ועדת הכספים, כנסת 17, פרוטוקול מספר 58, 2006-07-04 10:20

יעקב ליצמן: תתכונן.

יעקב ליצמן: נשמע את משרד הפנים.

ראובן ריבלין: למה הוא קיבל רק 14 מיליון?

יעקב ליצמן: אני לא צוחק.

יעקב ליצמן: ניפגש פה כל יום בתשע, ואם נצטרך גם ביום חמישי.

אורי אריאל: מה שאמר עכשיו היושב ראש, זה האיום הכי רציני שיש לו בארסנל.

יעקב ליצמן: מתוך נסיון, זה הכי יעיל.

ששי דקל: קודם כל הערה כללית: המצב הכספי הקשה, שהוא תיאר, לא נוצר בגלל האיחוד, אלא בגלל מצבן הקשה של הרשויות.

יעקב ליצמן: נכון.

יעקב ליצמן: אבל, אני זוכר שאמרתם, כמעט נשבעתם: "האיחוד יגרום שנוסיף תקציבים.

יעקב ליצמן: נאחד תקציבים ונשלים להם את כל החובות".

יעקב ליצמן: את זה אנ לא מקבל.

יעקב ליצמן: אל תלך עכשיו אחורה.

חיים אורון: חלק מהאופוזיציה אמר שהיות ואין לזה תקציב, זה דיבורים.

חיים אורון: זה מה שאמרנו.

חיים אורון: דרך אגב, זה האיחוד היחידי שהיה מוסכם והיה ביוזמת האנשים.

ששי דקל: זה לא תירוץ, זאת היתה הערת אגב.

ששי דקל: לגבי הטיפול באיחודים.

ששי דקל: הכלים שניתנו למשרד הפנים זה במסגרת תכנית ההבראה.

ששי דקל: במסגרת הזאת עיר הכרמל נכנסה לתכנית הבראה שעודכנה מספר פעמים.

יעקב ליצמן: כמה כסף הגיע לו מתכנית ההבראה?

ששי דקל: אני מייד אומר.

ששי דקל: העדכון האחרון נעשה ממש לאחרונה, שנוסף להסכם ההבראה 30 מיליון שקל.

ששי דקל: היא חתמה על הסכם חדש מעודכן שכולל את ה-30 מיליון שקל ב-20.6.

שלי יחימוביץ': זה בנוסף ל-40 מיליון?

ראובן ריבלין: מה-40 מיליון הם ירדו ל-30 מיליון.

ששי דקל: לאחר העדכון היום, ונכון להיום, ההסדר הבא של עיר הכרמל מסתכם ב-110 מיליון שקל שמתוכו 87 מיליון זה מענקים ו-24 מיליון שקל זה הלוואות.

ששי דקל: ה-87 מיליון שקלים זה מ-2004 ועד היום.

יעקב ליצמן: אני רוצה להבין.

יעקב ליצמן: 83 מיליון אמרתם מענקים, 24 מיליון הלוואות של בנקים.

יעקב ליצמן: אגב, האם הוא לא לקוח מוגבל?

יעקב ליצמן: הרי אתם יודעים שהוא לא יקבל.

אלי אפללו: 87 מיליון או 83 מיליון?

ששי דקל: 87 מיליון.

ששי דקל: מה-87 הם קיבלו, נכון להיום, 60 מיליון, זה כולל 14.2 מיליון האחרונים.

יעקב ליצמן: למה מ-2004 הם מקבלים 87 מיליון.

ששי דקל: אני אסביר.

ששי דקל: במסגרת תוכניות הבראה, אנחנו בונים אבני דרך שבהם יימשכו הכספים.

ששי דקל: זה מותנה בעמידת הרשות באבני הדרך האלה והתקדמותה בתכנית ההבראה.

ששי דקל: נכון להיום נעשו מספר תוכניות ומספר עדכונים - - -

שלי יחימוביץ': מה זה אבני דרך?

ששי דקל: אבני דרך אלה יעדים שהרשות מתחייבת לעשות.

ששי דקל: למשל, פיטורי עובדים, העמקת גבייה.

יעקב ליצמן: הוא פיטר?

שלי יחימוביץ': עכשיו אנחנו נשבח אותו על זה שהוא פיטר וגם נתגמל אותו.

יעקב ליצמן: הוא פיטר.

יעקב ליצמן: עכשיו הוא צריך לפטר עוד קצת.

יעקב ליצמן: תן לי את סדר החודשים לשחרור הכסף.

ששי דקל: אין לי את זה פה.

יעקב ליצמן: אני רוצה לדעת אם קיימתם.

יעקב ליצמן: הוא פיטר ואתה לא העברת את מה שצריך להעביר.

יעקב ליצמן: בשבוע הבא תהיה לנו עוד רשות כזאת, אני לא יודע מי.

ששי דקל: מבחינתנו המטרה היא איזון התקציב השוטף ולא היעדים.

ששי דקל: היעדים ניתנים כדי שנוכל נשחרר את הכסף בהדרגה.

יעקב ליצמן: אני רוצה לדעת מה היו היעדים מ-2004 ועד עכשיו.

יעקב ליצמן: מה היו היעדים?

יעקב ליצמן: כל כמה חודשים הוא היה צריך לפטר אנשים?

יעקב ליצמן: כל כמה חודשים הוא היה צריך לעשות תכנית קיצוץ - אני מכיר את זה מכל כך הרבה ערים - תוך כמה זמן הוא היה אמור לקבל את הכסף?

יעקב ליצמן: זה מה שאני רוצה לדעת.

יעקב ליצמן: אם אתם קיימתם את הקטע הזה, אני סוגר את הישיבה.

ששי דקל: בגדול הרשות עמדה חלקית בתוכנית הבראה.

ששי דקל: הרשות התחייבה להגיע לאיזון ב-2005 והיא לא הגיעה.

ששי דקל: לאחר מכן היא התחייבה שהיא תגיע לאיזון ב-2006 - - -

יעקב ליצמן: אתה קיימת את חלקך ב-2005 שבגלל זה הוא לא הגיע לאיזון?

יעקב ליצמן: אצלי לא.

יעקב ליצמן: קובי אישית אמר לי שהוא לא העביר.

יעקב ליצמן: קובי הבר הבטיח לי אישית.

אודי בן דרור: קובי תיקצב את זה.

אודי בן דרור: משרד המשפטים עיכב את זה ולא משרד האוצר.

יעקב ליצמן: עכשיו עשית לי את היום.

יעקב ליצמן: אודי, שאלתי קודם ולא היית כאן, אמרתי לראש העיר שאם יש לו זמן לבוא לכאן, אנחנו נעשה את זה כל יום.

יעקב ליצמן: אתם תבואו כל יום ואנחנו נרצה עדכון כל יום.

אודי בן דרור: אנחנו עמדנו בהתחייבויות שלנו.

חיים אורון: אני רוצה להבין למה משרד המשפטים תקע את העניין.

יעקב ליצמן: אתה יודע אדוני שאתמול היו כאן 40 העברות תקציביות שאחת מהן לא עברה.

ראובן ריבלין: משרד המשפטים מחזיק בעיקרון שנוגד לעיקרון אחר.

ראובן ריבלין: משרד המשפטים אומר שלא יכולים להפוך את הרשויות המקומיות גם לכספים יחודים, שמי שקרוב לצלחת יקבל, ומי שלא קרוב לצלחת לא יקבל.

ראובן ריבלין: אם ניקח את נתיבות מול עיר הכרמל.

ראובן ריבלין: אומרים שאם נותנים 100 מיליון, צריך לתת לפי קריטריונים.

ראובן ריבלין: אם נותנים להם, צריך לתת 50 לנתיבות.

ראובן ריבלין: אם יש עוד 100 רשויות באותו מצב - זה העיקרון השוויוני, עיקרון הקריטריונים.

ראובן ריבלין: באתי ואמרתי: "הושיעו, אתם לא יכולים לקבל שני דברים כאשר עיקרון נוגד עיקרון.

ראובן ריבלין: נושא הקריטריונים אף פעם לא בא לידי ביטוי ברמה של איחוד רשויות.

ראובן ריבלין: אמרנו שאיחוד רשויות הוא קריטריון בפני עצמו שצריך לקבל אותו.

ראובן ריבלין: לא הבנתי האם משרד האוצר מזמין את משרד המשפטים לטעון את הטענה הזאת או ההפך.

יעקב ליצמן: יש עוד עובדה אחת, שמשרד המשפטים לא יכול להצביע בוועדת הכספים.

חיים אורון: לגבי הסיפור הזה עם הקריטריונים.

חיים אורון: אנחנו עושים בדיחות על דה הרטוך.

חיים אורון: אני חושב שהיה מקום להזמין את היועץ המשפטי לממשלה.

חיים אורון: אני אומר את זה ברצינות ואני לא צריך להציג את עצמי, שאני חושב שצריך קריטריונים.

חיים אורון: העניין הזה הגיע, ותכף ידבר מנהלת סלע, והוא יספר לך את הצרות השונות, ואחר כך יבוא גורם אחר.

חיים אורון: העניין הזה הגיע למצב שמשתק את המערכות והופך - - -

יעקב ליצמן: אני אשקול לעשות את זה.

חיים אורון: כי אני חושב שזה לא רק במקרה הזה.

יעקב ליצמן: זה יהיה פה בוועדה.

יעקב ליצמן: אלי בבקשה.

אלי אפללו: אדוני היושב ראש, פתחתי את דברי וביקשתי שנדון בדיוק בנושא הזה.

אלי אפללו: באיחוד הרשויות היתה ועדת משנה, שאני עמדתי בראשה.

אלי אפללו: עד הרגע האחרון, במאבק של אותו לילה, הוציאו רשויות, הכניסו רשויות, היה לחץ פוליטי מכל הכיוונים.

אלי אפללו: אני אומר את האמת פה היום, שעמדו פה ראשי רשויות מכל מיני מפלגות והיה לחץ באמת אטומי עלינו כדי לנסות להוריד או להכניס - - - לפחות, ד"ר אכרם חסון שיושב כאן, אמר שהוא מוכן לקחת על עצמו את הנסיון ולהפוך ולאחד את דליה ועוספיה לעיר הכרמל.

אלי אפללו: הובטח לו ממשרד הפנים ומהאוצר, שזאת תהיה אוניית דגל לנסיון.

אלי אפללו: אכרם, הייתי נוכח בישיבה הזאת, עם אברהם הירשזון.

אלי אפללו: אני אומר לך, אדוני היושב ראש, מכל ההבטחות שניתנו בישיבה, לא נתקיים דבר.

אלי אפללו: למה אני אומר את זה?

אלי אפללו: עכשיו אתה מדברים על הנושא התקציבי - זה תפל.

אלי אפללו: האם בכלל הממשלה, עשתה את כל הדברים שהם לא רק תקציביים, כי זה חלק מתוך זה?

אלי אפללו: תכנית מתאר, האם נעשתה?

אלי אפללו: אני אומר לכם שחברים הכי טובים שלי בונים ללא היתר מחוסר ברירה.

אלי אפללו: אין להם איפה לבנות.

אלי אפללו: אין להם תכנית מתאר.

אלי אפללו: איפה יגורו?

אלי אפללו: צריך לראות את הבעיה עצמה.

אלי אפללו: הובטח לעשות תכנית מתאר, להוציא מכרזים של מגרשים למכירה, להגדיל את אזור התעשיה כדי לקלוט עובדים.

אלי אפללו: במגזר הדרוזי ישנה בעיה נוספת: רואים את מספר דורשי העבודה מול האבטלה שרשומה בתוך הישוב, זאת הטעיה מאוד גדולה, כי נשים לא נרשמות לאבטלה כי הן רוצות לעבוד בתוך הישוב.

אלי אפללו: אז האבטלה היא פי שניים, אם לא יותר.

אלי אפללו: אם לא נפתור את הבעיה שגם לנשים בכמגזר הדרוזי יהיה מקום תעסוקה, אז אנחנו לא נפגע למטרה.

אלי אפללו: לנו, כחברי ועדת הכספים, הובטחו כל ההבטחות שבעולם.

אלי אפללו: אני רוצה לבקש דבר אחד.

אלי אפללו: איך אמר אכרם חסון?

אלי אפללו: בשמחה רבה הוא רוצה לפרק את זה חזרה.

אלי אפללו: אני חושב שאנחנו צריכים לעשות הכל כדי לפרק את זה.

אלי אפללו: אני אומר שהבן אדם הזה, שלקח על עצמו משימה לאומית קשה.

אלי אפללו: אני אומר לכם שזה נסיון לאומי.

אלי אפללו: במשרד הפנים, עם כל ההבטחות, עברו כבר שני שרים, כל אחד לא עמד בהבטחתו.

אלי אפללו: אני מקווה ששר הפנים החדש יעמוד בהתחייבויות שלנו ונפתור את הבעיה.

שלי יחימוביץ': אני מתנצלת שאלך מייד אחרי שאדבר, כי יש לי את הוועדה לזכויות הילד.

שלי יחימוביץ': אני רוצה לספר לכם שהגשתי הצעת חוק לביטול האיחוד של דליה ועוספיה.

שלי יחימוביץ': זה לא נעשה סתם, זה נעשה במחשבה תחילה.

יעקב ליצמן: והקואליציה הסכימה?

שלי יחימוביץ': אני חברת קואליציה.

שלי יחימוביץ': נראה לך שאני עושה דבר נגד - - -

יעקב ליצמן: לא.

שלי יחימוביץ': אני באמת חושבת שהצעת החוק הזאת היא מעבר לרמה ההצהרתית, למרות הצחוקים שעולים כאן.

שלי יחימוביץ': כל האיחוד הזה לידתו בחטא.

שלי יחימוביץ': מה שאנחנו שומעים כאן.

שלי יחימוביץ': זאת תוצאת החטא, שהאיש היקר הזה סופג את עונשו מידי יום ביומו.

שלי יחימוביץ': לא סתם הסיפור הזה, שהתחיל בתרועה רמה וכוונות גורפות לאחד 150 רשויות, נגמר בדליה ועוספיה ובעוד ישוב.

שלי יחימוביץ': גם זהות הישובים שהוחלט לאחד, חשודה במקצת.

שלי יחימוביץ': ברור שהלכו לישובים החלשים ביותר ושלתושבים לא היה כוח התנגדות.

שלי יחימוביץ': ראיתי סקר שנעשה לאחרונה, שנדמה לי ש-70% מתושבי דליה ו-80% מתושבי עוספיה, או להפך, מאוד מאוד לא מרוצים מהאיחוד הזה.

שלי יחימוביץ': זה לכפות הר כגיגית על אוכלוסיה חלשה מבלי לתת לה אמצעים.

שלי יחימוביץ': לו באמת היו אומרים: בואו ניקח את הדבר הזה, נעשה ממנו מודל, נראה איך אפשר לאחד רשויות, נזרים להם תקציבים, נשפר את השירותים וכדומה, הייתי אומרת ניחא.

שלי יחימוביץ': אבל גם לאחד אותם על אפם וחמתם וגם להרעיב אותם?

שלי יחימוביץ': בסופו של דבר, הפועל היוצא של האיחוד, זה שהתושבים סופגים קיצוץ בשירותים.

שלי יחימוביץ': מה זאת תכנית ההבראה?

שלי יחימוביץ': איך קראת לזה?

שלי יחימוביץ': אבני דרך?

שלי יחימוביץ': השמות האלה גם כן הורגים אותי.

שלי יחימוביץ': השמות היפים לדברים הנתעבים האלה.

שלי יחימוביץ': הרי אבן הדרך הזאת זה פיטורי עובדים.

שלי יחימוביץ': מי אלה העובדים האלה?

שלי יחימוביץ': אלה עוזרות גננות, נותני שירותים בסיסיים, שעובדים ממילא בשכר נמוך.

שלי יחימוביץ': המשמעות של זה הגברת האבטלה וקיצוץ בשירותים.

שלי יחימוביץ': עם באיחוד הזה, בסופו של דבר, יש קיצוץ שירותים, והוא אבן דרך שהאוצר יתן להם כמה גרושים?

אודי בן דרור: זה לא קשור לאיחוד.

אודי בן דרור: אם לא היה איחוד היו שתי תוכניות הבראה.

שלי יחימוביץ': אז זאת הזדמנות גם להסתייג - - -

יעקב ליצמן: ואז היית משלם פעמיים.

יעקב ליצמן: כל העניין היה שאמרתם לנו בוועדה הוא שאתה רוצה איחוד, כדי שתעבירו כסף.

יעקב ליצמן: אבל אם אתה אומר שאם זה היה בנפרד, היית מעביר כסף, אז בשביל מה האיחוד?

שלי יחימוביץ': אני רוצה להביע מחאה לכינוי השיקרי "תכנית הבראה".

שלי יחימוביץ': זאת לא תכנית הבראה לפטר כמויות אדירות של עובדים שעובדים בשכר נמוך ולהגביר את האבטלה בישוב.

שלי יחימוביץ': ההתנייה הזאת, גם אני מתקוממת נגדה.

שלי יחימוביץ': הרי יש מידרג, על איחוד על אחת כמה וכמה.

שלי יחימוביץ': ברור שהיה צריך קריטריון ייחודי משל עצמו ולתגמל אותם באופן שונה לחלוטין.

שלי יחימוביץ': כאן אנחנו רואים גם איחוד, גם הבראה במרכאות, וגם הרעבה וגם חוסר שביעות רצון מוצדק ביותר של התושבים.

שלי יחימוביץ': על כן, מעבר לתביעה שלנו להעביר להם כסף, כמובן מה שהובטח להם, אנחנו צריכים לשקול בכובד ראש את ביטול האיחוד.

יעקב ליצמן: זה תלוי בחוק, זה לא אצלנו.

חיים אורון: אני חושב שהטעות הפעם היא כפולה, של משרד הפנים ושל האוצר.

חיים אורון: זה חלק מהויכוח על תכניות ההבראה, שהתנהל פה הרבה מאוד פעמים.

חיים אורון: זאת לא תוצאה של תכנית ההבראה אלא של העובדה שעשיתם תכניות הבראה בידיעה שאין משאבים ושהמשאבים מצומצמים.

חיים אורון: בכסא הזה ישב, מי שהיה שר אוצר וגם היה ראש עיר, בייגה שוחט, שאמר לכם כל הזמן שאין אפשרות במקורות האלה לעשות תוכניות הבראה.

חיים אורון: בייגה שוחט זעק את הזעקה הזאת לאורך כל הזמן.

חיים אורון: עכשיו, כל פעם אנחנו אוכלים אותה במקום אחר.

חיים אורון: יכול להיות שאני אהיה במחלוקת עם חלק מהחברים.

חיים אורון: אני אתחיל מהמקום שבו אני גר.

חיים אורון: אני חושב שהמועצה האזורית שבה אני גר קטנה מידי וצריך לאחד אותה.

חיים אורון: אחרת אנחנו מקבלים שירותים דלילים.

חיים אורון: לכן, בעיני, הבעיה היא לא איחוד הרשויות.

חיים אורון: אגב, בעוספיה ודליה היה רוב של התושבים, אז נתנו לאחד את הרשויות.

חיים אורון: נתיבות לא מאוחדת, היא מרוצה מתכנית ההבראה?

חיים אורון: באר שבע לא מאוחדת, היא מרוצה מתכנית ההבראה?

חיים אורון: יש פה שני נושאים.

חיים אורון: אם אתם רוצים להפוך את האיחוד לדגל, ואולי בכמה מקומות בצדק, אז לא בטכניקה של ביבי מלפני שנתיים.

חיים אורון: אין מה לעשות.

חיים אורון: אם לא יתברר לתושבים ולפרנסים שיש יתרון באיחוד, לא יהיו איחודים, ושום דבר לא יעזור.

חיים אורון: העמדה שלי היא, שיש יותר מידי רשויות מקומיות בארץ.

חיים אורון: כל בחינה רצינית, כל סקר שנעשה, כל השוואה בינלאומית, כל יתרון לגודל.

חיים אורון: אי אפשר להחזיק רכז תרבות במועצה אזורית עם 7,000 תושבים.

חיים אורון: אז מה בסוף?

חיים אורון: אין תרבות.

חיים אורון: גם אי אפשר להחזיק שירותים וכל מיני דברים אחרים.

חיים אורון: אבל הויכוח הזה נגמר כי עושים את זה בטכניקה שעושה הפוך בדיוק.

חיים אורון: עכשיו פתאום צמח משרד המשפטים בתוך הסיפור הזה, אז כבר בכלל לא יודעים מה לעשות.

חיים אורון: אם זאת מדיניות, תגידו: "אנחנו רוצים לעשות תכנית הבראה", וזה מה שנאמר כאן גם על ידי אלה שהתנגדו לזה, כמוני.

חיים אורון: אמרנו: "אין לכם משאבים.

חיים אורון: אתם לוקחים את המעט כסף, מחלקים אותו כל פעם מחדש", ואז מתקבלת התמונה כפי שמתקבל פה.

חיים אורון: לכן, אדוני הישוב ראש, יש פה שני נושאם.

חיים אורון: אחד - מעקב אחרי תכניות הבראה בכמה מקומות, שהן תקועות.

חיים אורון: הנושא השני - שאני מבקש לקיים דיון עקרוני עם היועץ המשפטי לממשלה, עם אגף תקציבים החשב הכללי.

חיים אורון: יש פה שימוש שמעורר הרבה מאוד סימני שאלה במשחק של הקריטריונים, כתקציבים, מתי כן ומתי לא.

אורי אריאל: אני רוצה להודות לחבר הכנסת ראובן ריבלין וליושב הראש הוועדה על עמדתם.

אורי אריאל: אני מברך על השיטה של ההתייצבות כאן.

אורי אריאל: אני ראיתי שזה עובד.

אורי אריאל: זה טוב מאוד.

אורי אריאל: שיהיה לך הכוח ולנו הכוח לעשות את זה.

אורי אריאל: הזכירו פה ספינת דגל ואני מייד נזכר בטיטניק.

אורי אריאל: זה מעביר בי צמרמורת.

אורי אריאל: אני מציע לכם לא להיות ספינת דגל של אף אחד.

אורי אריאל: להיות אנשים חיים וגאים שרוצים לעשות טוב.

אורי אריאל: אני מסכים עם דברי ג'ומס.

אורי אריאל: זה ייצור מצב הפוך.

אורי אריאל: במקום שיהיה איחוד, וצריך בחלק מהמקומות איחוד, אז לא יהיה שום דבר.

אורי אריאל: ואז כולנו נצטער.

אורי אריאל: זה דבר שאין לו ידיים ואין לו רגליים, וזה לא סוף מעשה במחשבה תחילה.

אורי אריאל: הוא אלתור על אלתור כל פעם ואיכשהו שורדים.

אורי אריאל: זה לא יילך.

אורי אריאל: אני מציע לעזור לשלי לקדם את החוק שלה.

אורי אריאל: אני מעריך שלולא יתקדם החוק שלה, לממשלה יהיה קשה לזוז.

יעקב ליצמן: זה לא שייך לנו.

יעקב ליצמן: אנחנו רק יכולים לבדוק אם מבצעים את התכנית.

אורי אריאל: צריך לעזור לה בהנחת החוק וקידומו.

ראובן ריבלין: אדוני היושב ראש, חבר הכנסתת אפללו וג'ומס.

ראובן ריבלין: קיימתי בחודש ינואר עד הבחירות דיון רצוף ברמה העקרונית עם משרד הפנים ועם משרד האוצר.

ראובן ריבלין: משרד האוצר הגיע להחלטה שצריך לעזור להם נקודתית והקציב גם את הכסף.

ראובן ריבלין: כבר עברתי את כל הדיונים והם השתכנעו שאכן צריך לתת כסף.

ראובן ריבלין: שמעתי את נציג משרד הפנים.

ראובן ריבלין: לבוא ולומר, כמו אותו אדם שתלו אותו והוא פרפר ופרפר עד שהתרגל.

ראובן ריבלין: לא מתרגלים - נחנקים.

ראובן ריבלין: אתם קיבלתם 40 מיליון, אתה אומר 30 מיליון, כסף מיוחד לעיר הכרמל – כסף מיוחד נקודתי.

ראובן ריבלין: כל בעיות הקריטריונים נסתיימו, אחרי ששישה חודשים הצליחו המלומדים להכניס מקלות בגלגלי המחיה של היכולת של העיר האת להתקיים.

ראובן ריבלין: הכל, את כל מדורי הגהינום הם עברו.

ראובן ריבלין: תסביר לי עכשיו דבר אחד.

ראובן ריבלין: אני מסכים שצריך להביא את היועץ המשפטי לממשלה ולראות איך פותרים את הבעיה בצורה שאחת משתיים.

ראובן ריבלין: יכול להיות שיש ערים שהחובות ונטל עבר, כי אתה בא ואומר שהם יהיו ביכולת של תפעול - של איזון תקציבי שוטף.

ראובן ריבלין: אין דבר כזה שאם אתה לא עושה מורטוריום לחובות, יכולה להיות מערכת באיזון תקציבי שוטף.

ראובן ריבלין: כי אם יש לך צורך לשלם, או מעכבים לך כסף בגלל שאתה חדל פירעון, אתה לא יכול להגיע למצב הזה.

ראובן ריבלין: את כל הדברים האלה עברנו.

ראובן ריבלין: יכול להיות שצריך להגיע למצב שבו אם עיריה לא יכולה לנהל את ענייניה, שהמדינה תנהל את ענייניה.

ראובן ריבלין: כבר היה חוק שהובא לכנסת שבא להפקיע את כל סמכויותיהם של ראשי ערים.

ראובן ריבלין: נראה את החכמים בשלטון המרכזי - - -

יעקב ליצמן: זה עולה פי עשר.

ראובן ריבלין: נראה את החכמים הגדולים בשלטון המרכזי מתמודדים עם הבעיות.

ראובן ריבלין: אני מבקש מיושב ראש הוועדה שאנחנו כאן שנקבל החלטה.

ראובן ריבלין: 30 מיליון שקל נמצאו עד לפני יומיים בידי משרד הפנים לצורך העברתם לעיר.

ראובן ריבלין: ראש העיר בא הנה.

ראובן ריבלין: תפתרו את כל הבעיות ב-1,000 ישיבות נוספות.

ראובן ריבלין: מתי הוא מקבל את 16 המיליון האחרים?

ראובן ריבלין: היום כבר ה-4 ביולי.

ראובן ריבלין: יש לו עוד חודש לשלם משכורות.

אחמד טיבי: תודה רבה אדוני.

אחמד טיבי: אין לי עמדה אידיאולוגית נגד איחודים של רשויות.

אחמד טיבי: אבל מבחן התוצאה הוא שקובע.

אחמד טיבי: ברוב המקומות שנעשה בהם איחוד, התוצאה היא על הפנים של משרד הפנים.

אחמד טיבי: התוצאה היא שלילית לגבי תושבי שני הישובים שנתמזגו – בקעה וג'ת, מג'דל כרום ודיר-אל-אסאד.

אחמד טיבי: המצב הוא קטסטרופלי לתושבים.

אחמד טיבי: לכן הפיתרון, לפני העברת הכספים, הוא ביטול האיחודים.

אחמד טיבי: אבל אם כבר יש איחוד רשויות ויש מחוייבות וכסף צבוע, כמו שאמר חבר הכנסת ריבלין, יש להעביר את הכספים כדי להציל את הישובים מהמצוקה, לפחות שיוכלו לשלם משכורות.

אחמד טיבי: יש ישובים, אגב, ישובים שלא שילמו משכורות - - -

יעקב ליצמן: בהתחלה הודעתי שאני הולך לקיים ישיבה על רשויות מקומיות שלא שילמו משכורת.

אחמד טיבי: לכן, אדוני, הוועדה חייבת לפנות למשרד הפנים ולקבל החלטה ברוח הדברים שאתה מוביל.

זכי עמאר: קודם כל אני מודה ליושב ראש הוועדה וגם לכל חברי הוועדה הנכבדים.

זכי עמאר: אני מצפה להחלטה טובה וחיובית לטובת עיר הכרמל.

זכי עמאר: אבל יש החלטה נוספת שמתאספת להחלטות הממשלה, בכל הדרגים השונים, שמדברת בעד זכות וסיוע למגזר הלא יהודי – המגזר הדרוזי, במיוחד לעיר הכרמל.

זכי עמאר: אני נוכחתי במשרד ראש הממשלה, כאשר אביגדור יצחקי הבטיח שעיר הכרמל היא פיילוט של משרד ראש הממשלה.

זכי עמאר: לדאבוני הרב הנה אנחנו רואים את התוצאה.

זכי עמאר: להזכירכם, 25% אחוז מכלל העדה הדרוזית נמצאים בעיר הכרמל.

זכי עמאר: אדוני היושב ראש, אני מאוד מבקש לעזור לעיר הזאת ולכל המגזר וליישם את כל החלטות הממשלה שמדברות בעד עצמן למען המגזר הדרוזי והצ'רקסי.

זכי עמאר: לא יכול להיות שהממשלה מחליטה והפקידות הקטנה מטרפדת את החלטות הממשלה.

יעקב ליצמן: תודה.

יעקב ליצמן: אני מוסר החלטת ביניים.

יעקב ליצמן: מחר ב-10:00 יהיה דיון נוסף.

יעקב ליצמן: אנחנו נעשה עדכון יומי.

יעקב ליצמן: אני מבקש מאכרם ומאודי בן דרור, מאגף התקציבים, שלי, מהחשכ"ל, וששי, ממשרד הפנים, שישבו עכשיו ויתחילו לראות מה המצב.

יעקב ליצמן: מחר הוועדה תתכנס ואנחנו רוצים לראות אם מתקדמים.

יעקב ליצמן: אנחנו נעשה ישיבה יומיומית, כפי שאמרתי, ואנחנו נזמין גורמים נוספים.

יעקב ליצמן: ברור לכם שאנחנו נשקול, כרגע אני נגד, שלא לאשר העברות תקציביות לרשויות מקומיות עד שלא יסודר העניין.

יעקב ליצמן: תודה רבה.